ID-DEĊIŻJONI TAL-KUMMISSJONI
tal-10 ta' Jannar 1990
li tagħti deroga lil Franza u tistabbilixxi l-kondizzjonijiet ekwivalenti tas-saħħa li għandhom ikunu rispettati għat-tqattigħ tal-laħam frisk
(90/31/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ekonomika Ewropea,
Wara li kkunsidrat id-Direttiva tal-Kunsill 64/433/KEE tas-26 ta' Ġunju 1964 dwar il-problemi tas-saħħa li jolqtu l-kummerċ tal-laħam frisk ġewwa l-Komunità([1]), kif l-aħħar emendata bid-Direttiva 88/657/KEE([2]), u b'mod partikolari Artikolu 13 tagħha,
Billi, skond Artikolu 13 tad-Direttiva 64/433/KEE konformi ma' Artikolu 16, id-derogi mill-paragrafu 45(ċ) ta' Anness I jistgħu jingħataw, meta mitluba, lil kull Stat Membru li jipprovdi garanziji simili; billi dawn id-derogi għandhom jistabbilixxu l-kondizzjonijiet tas-saħħa li huma mill-anqas daqs dawk tal-imsemmi l-Anness;
Billi l-awtoritajiet ta' Franza, permezz ta' ittra tat-18 ta' Jannar 1989, ippreżentaw lill-Kummissjoni talba għal deroga mill-paragrafu 45(ċ) ta' Anness I tad-Direttiva 64/433/KEE għat-tqattigħ tal-laħam frisk taċ-ċanga, tan-ngħaġ u l-laħam tal-ħanżir; billi din it-talba tipproponi l-kondizzjonijiet tas-saħħa; billi huwa meħtieġ li l-kondizzjonijiet tas-saħħa stabbiliti bħala alternattiva fid-deroga mitluba għat-tqattigħ tal-laħam frisk ikunu mill-anqas daqs dawk tal-paragrafu 45(ċ) ta' Anness I tad-Direttiva 64/433/KEE;
Billi l-kondizzjonijiet tas-saħħa proposti minn Franza huma daqs dawk stabbiliti fil-paragrafu 45(ċ) ta' Anness I tad-Direttiva 64/433/KEE;
Billi l-miżuri li hemm ipprovduti f'din id-Deċizjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Minkejja l-paragrafu 45(ċ) ta' Anness I tad-Direttiva 64/433/KEE, Franza tista' tawtorizza t-tqattigħ tal-laħam frisk taċ-ċanga, tan-ngħaġ u tal-ħanżir taħt il-kondizzjonijiet stabbiliti fl-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fl-10 ta' Jannar 1990.